Juffrou gevonnis oor kiesersbedrog(Foto: Megan Swart/Maroela Media) Die Demokratiese Alliansie verwelkom die vonnis van ŉ juffrou in Durban wat Dinsdag skuld beken het op aanklag van oortreding van die Wet op Munisipale Verkiesings. Sy was die toesighoudende beampte by ŉ stempunt tydens die munisipale verkiesings in 2021. “Sy het 24 stemme uitgebring; 12 vir die munisipale verkiesings en 12 vir die wyksverkiesings en dit in die betrokke bokse geplaas,” sê Angel Khanyile, die DA se skaduminister oor binnelandse sake. Sy is drie jaar korrektiewe toesig opgelê en vier jaar tronkstraf wat vir drie jaar opgeskort is. “Die DA het verskeie kere bevraagteken of die Onafhanklike Verkiesingskommissie vry en regverdige verkiesings verseker. Hierdie uitspraak is ŉ duidelike teken dat onderwysers nie toegelaat moet word om OVK-werknemers te wees tydens verkiesings nie.” Khanyile sê in ŉ land met só hoë werkloosheidskoers moet sulke werksgeleenthede eerder vir werklose individue gegee word. “Die DA hoop dat die uitspraak ŉ sterk boodskap sal stuur aan enigiemand wat die wet wil oortree.”